Bek-en-klouseer: Agri SA ook bekommerd oor veilingverbod(Argieffoto) Agri SA, een van die land se grootste landbou-organisasies, het Saterdag sy kommer uitgespreek oor die tydelike verbod wat vroeër vandeesmaand op veilings in Limpopo, Mpumalanga, Gauteng en Noordwes geplaas is nadat bek-en-klouseer wéér in dié provinsies uitgebreek het. Omri van Zyl, uitvoerende direkteur van Agri SA, meen die besluit gaan ŉ negatiewe ekonomiese impak op die landbousektor hê. Van Zyl praat uit dieselfde mond as TLU SA en die VF Plus wat reeds dié besluit fel gekritiseer het. Die departement van landbou, bosbou en visserye het vroeër vandeesmaand die tydelike verbod op veilings in die Staatskoerant afgekondig. Maroela Media het vroeër berig ŉ plaas in die Molemole-distrik in Limpopo is reeds onder kwarantyn geplaas. Dié plaas is in ŉ voormalige bek-en-klouseervrye sone geleë. Alle produksiefasiliteite, voerkrale en slagpale in die Molemole-distrik en omliggende gebiede word gemonitor. Van Zyl verduidelik in ŉ verklaring dat hoewel Agri SA die departement se besluit verstaan, die verbod op veilings slegs die probleem op die korte duur gaan oplos. “Ons is bekommerd oor die moontlike bedreiging van die verspreiding van die siekte na ander provinsies wat katastrofies vir Suid-Afrika kan wees. Die opsporing van besmette diere moet dringend gedoen word,” beveel Van Zyl aan. Die organisasie glo die samewerking van alle betrokkenes, die publieke asook die private sektor, is nodig om dié hoogs aansteeklike kuddesiekte in die kiem te smoor. Dan Kriek, president van Agri SA, het gesê die bestaande strukture binne georganiseerde landbou, soos die nasionale dieregesondheidsforum (NAHF) en lede van die rooivleisbedryfforum (RMIF), is die beste geposisioneer om die situasie te bestuur. Agri SA versoek die departement om sy pogings met dié van hierdie strukture te kombineer en voldoende hulpbronne toe te ken om die nodige ingrypings uit te voer. Die organisasie vra ook dat die verbod opgehef word sodra veiligheidsmaatreëls dit toelaat.